**Акафист   
святому пророку Моисею**

*Празднование 17 (4) сентября*

**Кондак 1**

Избранный Богом на служение пророческое, подвигами твоими Творца и Господа прославивый, промысел благий о спасении рода человеческаго явлей, просиявый пламенною ревностию по Бозе Вседержителе, святостию жития и чудесы, похвальная восписуем ти, пророче Божий Моисее. Ты же, яко имея дерзновение велие у Святыя Троицы, предстательством твоим небесным помогай нам, да зовем ти:

Радуйся, честный и славный пророче, Боговидче Моисее!

**Икос 1**

Архангелов и ангелов Царь и всея твари Зиждитель, времена и лета в деснице своей положивый и судьбы народов и царств устраяяй, егда восхоте извести народ израильский из страны рабства,от корени праведнаго произрасти тя, богоносный Моисее, благодатию Своею озари и посла тя в землю Египетскую, да совершиши исход великий во страну Обетованную и образ спасения нашего сим явиши. Темже благодаряще Творца нашего, славословим и тя, великаго пророка Божия, да зовем ти:

Радуйся, избранниче Божий, делу спасения нашего послуживый!   
Радуйся, яко не бе у Израиля более пророка, тебе равнаго! [Втор. 34: 10-11]

Радуйся, высокий посредниче закона богодарованнаго!

Радуйся, грядущее воплощение Сына Божия проповедевый!

Радуйся, прообраз Христа – Спасителя в житии и трудех твоих явлей!

Радуйся, венцем победным паче звезд на небеси блистаяй!

Радуйся, в неизреченной славе Творца мира ныне созерцаяй!

Радуйся, со всеми ангелы и святыми хвалу Ему воспеваяй!

Радуйся, честный славный Пророче, Боговидче Моисее!

**Кондак 2**

Видеста благочестивыя родителя твоя, святый пророче, слуг фараоновых, младенцев израильских избивающих, потщастася сохранити тя до времене и Господем вдохновляема положиста тя в кошницу и в воды реки Нила ввергоста и сим живот твой в руце Вседержителя предавающа, воспеста Ему: Аллилуия!

**Кондак 2** (вариант 2)

Видеста благочестивыя родителя твоя, прехвальный Моисее, слуг фараоновых, младенцев израильских избивающих, потщастася сохранити тя до времене и Господем вдохновляема положиста тя в кошницу и в воды реци Нила ввергоста и сим живот твой в руце Вседержителя предаста. Мы же, сия ныне вспоминающе, просим тя, святый пророче, всеблагощным предстательством твоим сохрани нас среди волн мирских соблазнов и настави достойно и праведно воспевати Богу: Аллилуия!

**Икос 2**

Разумом свыше просвещена бысть дщи фараона Египетскаго, егда узревши тя по реце Нилу в кошнице плывуща, взяла есть тя в чертоги своя и, аки сына, воспита. Ты же, всеславный Моисее, веру и обычаи народа своего сохраняя, возрастал еси в трезвении и богомыслии, любовь всяческую к соплеменником своим являя. Мы же вся сия воспевающе, Господа хвалим и поем ти сице:

Радуйся, Промыслом Божиим в летах младенчества твоего от смерти исхищенный!

Радуйся, из воды извлеченный и сего ради Моисеем нареченный!

Радуйся, от мудрыя дщере фараони милости приимый!

Радуйся, материю твоею вскормленный и взращенный!

Радуйся, вере Авраама, Исаака и Иакова ею наученный!

Радуйся, измлада Бога отцев твоих всею душею возлюбивый!

Радуйся, истиною Божиею с лет юных просвещенный!

Радуйся, от утра жизни твоея (пелен младнческих) для служения пророческаго Господем приуготовленный!

Радуйся, честный и славный пророче, Боговидче Моисее!

**Кондак 3**

Силою и благодатию Духа Святаго возрастал еси в вере, богомудрый Моисее, и верою велик быв, отвержися нарицатися сын дщери фараони: паче же изволи страдати с людьми Божии, неже имети временную греха сладость, болшее богатств египетских вменил еси себе верность Вседержителеви, памятуя о мздовоздаянии. [Евр 11:24-26] Сего ради Господь понуди тя, избранника Своего, покинути землю египетскую и в пределы Мадиамския на многая лета вселитися. Ты же на милосердное промышление Всеблагаго Творца Нашего выну уповая, неустанно взывал еси Ему: Аллилуия!

**Икос 3**

Имея велие благоволение к тебе, о преславный Моисее, видения пречуднаго тя сподоби Господь, егда узрел еси в пустыни купину неопально горящую и услышал еси глас Божий, откровение Творца Нашего (о сущности Своей) возвещаяй ти и итти ти в землю Египетскую повелеваяй, дабы вывести народ избранный в страну обетованную. Сего же ради дарова ти Господь силу чудеса и знамения творити и со дне того почи на тя велия благодать Божия. Мы же веру твою ко Господу и надежду на велию милость Его воспевающе, глаголем ти сице:

Радуйся, Предвечному и Присносущному Богу поклонивыйся!

Радуйся, в живое общение с Господем вступивый!

Радуйся, вещания Божии «уста ко устом» принимавый! (Числ. 12;8 )!

Радуйся, мир Божий наитием Духа Святого получивый!

Радуйся, светом Божественным умы и сердца наша озаряяй!

Радуйся, всех нас к подвигам благочестия ныне призываяй!

Радуйся, от заблуждений духовных нас благодатно исцеляяй!

Радуйся, от путей погибельных нас преславно удаляяй!

Радуйся, честный и славный Пророче, Боговидче Моисее!

**Кондак 4**

Бури помышлений сумнительных бежавше, досточудный Моисее, повеление Божие исполнити желая, потекл еси в землю Египетскую, и на пути сем сретал еси брата твоего Аарона, иже от дни того бе помощник и соратник твой, помагаяй ти в велицем служении твоем. Мы же, вся сия ныне поминюще, просим тя, всехвальный пророче, утверди и нас в вере и верности, яже к Богу, да уповая на всемогущество и милость укрепляющего ны Господа нашего, непрестанно вопием Ему: Аллилуия!

**Икос 4**

Слышав Мернемтах царь Египетский повеление Божие, о еже отпустити народ израильский в пустыню для принесения жертвы Богови, разъярися зело и повеле предати израильтян работе горцей. Ты же, о святый Моисее, умолял еси Создателя нашего (о еже согрети сердце фараоново и) чудо исхода совершити; веруя, яко не оставит Господь тя и народ твой. Мы же, благоговейно святую память твою чтуще, таковые похвалы тебе приносим:

Радуйся, великий посланиче Царя Небеснаго и провозвестниче повелений Его!

Радуйся, скорбящему народу израильскому милость Божию принесший!

Радуйся, волны сомнений о камень веры разбиваяй!

Радуйся, горняя, а не земная, мудроствовати нас научаяй!

Радуйся, пламень молитвы в нас возжигаяй!

Радуйся, приходящих к тебе от рабства диаволу свобождаяй!

Радуйся, утешение и вспоможение всем верным являяй!

Радуйся, честный и славный Пророче, Боговидче Моисее!

**Кондак 5**

Боготечней звезде уподобился еси, о святый пророче, егда свершишася казни египетския и настало есть время покинути народу израильскому страну рабства. Тогда же во знамение и память исхода великаго повелел еси заклати агнцев и кровию агнчею покрыти двери жилищ израильских, знаменующе сим грядущия искупительныя страдания Сына Божия. Мы же, зряще ныне преславное прообразов сбытие, в радости духовней Господеви поим: Аллилуия!

**Икос 5**

Видя воинство фараоново народ твой настигающее, возвел еси, богомудрый Моисее, руце твои горe и усердно молил еси Вседержителя чудо свершити и, егда простерл еси жезл твой на море, разтупишася воды сюду и сюду и проидоша сынове израилеви среди моря, яко по суше, воды же им быша одесную и ошую, египтяне же потонуша. Мы вся сия слышаше, зовем ти тако:

Радуйся, яко по молитве твоей яви Господь чудо преславное!

Радуйся, естество водное послушным быти тебе сотворивый!

Радуйся, знаменьми и чудесы Божественную истину утвердивый!

Радуйся, переходом чрез море прообраз святаго крещения явивый!

Радуйся, велие славословие Всемогущему Господу воздавый!

Радуйся, из глубины греховней к высоте духовней возводяяй!

Радуйся, праведный гнев Божий молитвами Твоими умягчаяй!

Радуйся, честный и славный Пророче, Боговидче Моисее!

**Кондак 6**

Проповедника добрых дел явил еси себе, богоблаженне пророче, ты бо ревнуя о чистоте веры, потщался еси труды многими лукавые нравы и обычаи нечестивых сынов израилевых исправити, боговедению бо и благочестию научал еси паству твою присно, наставляя ни одесную, ни ощую уклонятися (Втор. 28: 14) от пути царственнаго (Числ. 20: 17) добродетелей богоугодных, паче же образом жития своего наставляя на путь спасения, да выну вопиют вси Вседержителю Богу: Аллилуйя!

**Кондак 6** (вариант 2)

Проповедника добрых дел явил еси себе, богоблаженне пророче, ты бо ревнуя о чистоте веры, потщался еси труды многими лукавые нравы и обычаи нечестивых сынов израилевых исправити, боговедению бо и благочестию научал еси паству твою присно, наставляя ни одесную, ни ощую уклонятися (Втор. 28: 14) от пути царственнаго (Числ. 20: 17) добродетелей богоугодных, паче же образом жития своего наставляя на путь спасения. Мы же ныне молим тя, святый Моисее, предстательством твоим небесным испроси и нам сия боголюбезныя добродетели, да не поработимся страстем греховним, но благочестно воспоем Спасителю Нашему: Аллилуйя!

**Икос 6**

Возсияла есть на тебе слава и благодать Господня, о прехвальный Моисее, егда стоящу тебе на горе Фейранстей и к Небу руце твои в молитве крестообразно воздвигающу, предстательства твоего ради дарова Господь победу сыновам израилевым и амаликову силу победил еси. Мы же, воспевающе чудеса Божия, явленная тобою и на твое предстательство уповающе, глаголим ти сице:

Радуйся, прежде страданий Сына Божия благодатную силу Креста Господня явлей!

Радуйся, яко и Господь во всем послуша тя и по прошению твоему вся твори!

Радуйся, яко ударом жезла о скалу воду жаждущему народу источил еси!

Радуйся, яко сим прообраз Христа, живот вечный источающаго, показал еси!

Радуйся, источниче Божий, жажду духовную многих утоливый!

Радуйся, неверующих в Промысел Божий в вере утверждаяй!

Радуйся, немощных духом силою благодати Божией исполняяй!

Радуйся, изнемогающих от уныния и скорбей, всеоружием надежды облекаяй!

Радуйся, честный и славный Пророче, Боговидче Моисее!

**Кондак 7**

Хотяй всем человеком спастися и в разум истины приити Всеблагий и Многомилостивый Создатель наш даровал чрез тебе, святый Моисее, скрижали Завета Своего народу твоему, а такожде на вся времена до скончания века сего заповедьми своими просветил есть вся люди Творца истинно чтущия и нелицемерно вопиющия Ему: Аллилуия!

**Икос 7**

Новыя и преславныя повеления Божия со тщанием и любовию исполнял еси, о преблаженный пророче, гласу Божию внимая, скинию, идеже быста жертвенник и ковчег завета, создал еси, и такожде служение первосвященическое, священническое (иерейское; Сир. 45:8) и левитское устроил еси во Славу Божию. Тем же прозревающе будущее, яко настоящее, о пришествии в мир Спасителя возвестил еси. Мы же, вся сия ныне поминающе, (благодарственно) вопием ти сице:

Радуйся, о Славе Божии непрестанно ревновавый!

Радуйся, Ковчег Завета образы херувимов украсивый!

Радуйся, сим твердое основание иконопочитанию положивый!

Радуйся, о безсеменном рождении Сына Божия от Неискусобрачныя возвестивый!

Радуйся, десятию заповедьми во веки вся народы духовно обогощаяй!

Радуйся, заповеди сия неленностно исполняти нас наставляяй!

Радуйся, Господеви, а не человеком угождати нас научаяй;

Радуйся, от искушений и соблазнов преславно нас избавляяй!

Радуйся, честный и славный Пророче, Боговидче Моисее!

**Кондак 8**

Странно бе ти, всеславный пророче, сошедши с горы, идеже сам Господь возвеща ти волю Свою, видети (брата твоего Аарона) и народ вокруг тельца златаго пения и пляски богомерзкия совершающих / аго; ты же милости ради к согрешившим соплеменником твоим умолял еси Всемогущего Бога простити и помиловати их. Мы же сия поминающе, молим тя: от пристрастия к земным богатствам нас исцели и сокровища нетленныя искати научи ны, (бедным отраду и вспоможение даруй и богатых к милосердию и благотворению подвигни), да поим просвещающему нас и тобою благодеющему нам Господу нашему: Аллилуйя!

**Икос 8**

Весь светом небесным серафимския любве пламенел еси ко Господу, преславный пророче, сего же ради Творец и Бог дивныя и чудныя знамения славы яви чрез тя, но паче всего дивно бысть ве-лие чудо Божие, егда ты, святый Моисее, на горе Синайстей узрел еси Предвечнаго Господа нашего во славе Своея пред тобою прошедшего (и тонкий глас Божественный сподобился еси во мраце и вихре слышати) и, аки слуга (служитель) верный, потекл еси во след Владыки твоего. Мы же велие дезновение и любовь твою ко Господу и велию милость Его к тебе воспевающе, в смирении сердец наших глаголем ти таковая:

Радуйся, во всем житии твоем от света к свету возходивый!

Радуйся, благоволение пред лицем Вседержителя стяжавый!

Радуйся, самовидче неизреченнаго Господнего явления!

Радуйся, созерцателю лучезарнаго Божественнаго видения!

Радуйся, причастниче огнезрачнаго трисолнечнаго сияния!

Радуйся, в смертнем телеси, безсмертия зарею просвещенный!

Радуйся, любити Бога и волю Его творити нас научаяй!

Радуйся, миром и кротостию души наши наполняяй!

Радуйся, честный и славный Пророче, Боговидче Моисее!

**Кондак 9**

Всякия похвалы достойни суть житие и труды твоя, богоносне Моисее, яко странствие сороколетнее с народом твоим в пустынях Синайских прошел еси, честный пророче, терпя скорбь велию не точию от неблагодарных и злонравных соплеменников твоих, но от сродник и ближних твоих, не преставая молити Творца и Бога нашего помиловати паству твою и спасение вечное ей даровати. Мы же вся сия воспевающе, поем Господеви: Аллилуия!

**Икос 9**

Ветии многовещаннии не возмогут по достоянию воспети подвиги и труды твоя, («возлюбленный Богом и человеки», благословенный в памяти народов (Сир. 45: 1)), святый и всехвальный пророче Моисее, яже ты подъял еси славы Божия ради: Божественною истиною народ израильский просветил еси и вывел его из рабства египетскаго, Священное Писание оставил нам еси, им же и мы ныне просвещаеми, благодарим тя за велия труды твоя и приносим ти похвалы сия:

Радуйся, самовидче величия Божия, паче царей и славных земли от Господа на веки препрославленный (Сир. 45: 3)!

Радуйся, сокровище премудрости чадом Божиим явлей!

Радуйся, им же народ Божий (род христианский) умудривый!

Радуйся, яко тобою ум наш в Богомыслии поучается!

Радуйся, яко тобою мрак неведения преславно прогоняется!

Радуйся, яко тобою истина Христова присно утверждается!

Радуйся, от востока и запада хвалимый и превозносимый!

Радуйся, от всех концов земли величаемый и прославляемый!

Радуйся, честный и славный Пророче, Боговидче Моисее !

**Кондак 10**

Спасительного подвига твоего зряще течение, радуемся и веселимся о тебе, пророче святый, яко в старости добрей свято и праведно жизнь земную о Господе скончал еси. Ты бо на землю обетованную с горы Нево взирая, предал еси дух твой в руце Божии.Сего ради (святое (блаженное) успение твое славяще,) молим тя, да егда и мы сном смертным усыпати начнем, умоли Господа кротко душу нашу от тела отделити и бесовския власти ю избавити, спасения вечнаго нас удостоити, да зовем Господеви в радости святых: Аллилуйя!

**Икос 10**

Стеною молитв твоих небесных, святый пророче Божий, защити нас от враг видимых и невидимых, помози нам во скорбех и нуждах наших и предстательством твоим благомощным избави нас от лютых бед и напастей бесовских, утверди сердца наша по Бозе горети и нелицемерно ближних наших любити нас научи. Мы же твое предстательство воспевающе, глаголем ти сице:

Радуйся, верный служителю и ближний друже Господень!

Радуйся, путей покаяния и спасения мудрый сказателю!

Радуйся, кротких и благих нравов благоискусный насадителю!

Радуйся, нечестивых и душетленных обычаев неуклонный искоренителю!

Радуйся, от похотей плотских и страстей нас отвращаяй!

Радуйся, дух милосердия в сердцах наших воскресаяй!

Радуйся, имя твое призывющим отраду (радость) велию подаваяй!

Радуйся, за вся Творца благодарити нас наставляяй!

Радуйся, честный и славный пророче, Боговидче Моисее!

**Кондак 11**

Пение непрестанное Творцу и Богу нашему паче иных пророк древних принесл еси, всеславный Моисее, и велие дерзновение обрел еси пред престолом Всесвятыя Троицы; тем же ныне молим тя, о превеликий угодниче Божий, изведи нас из рабства греховнаго в свободу чад Божиих, просвети сердце наше и ум наш очисти, да сподобимся купно с тобою воспевати Богу: Аллилуия!

**Икос 11**

Свет нетварный и сияние Божественное сподобился еси видети, богоблаженный пророче, егда предста купно с Илиею и поклонися, аки слуга благоговейный, Преобразившемуся на горе Фаворе Господу нашему Иисусу Христу и глаголал еси Ему исход Его, иже скончати во Иерусалиме, [Лк 9:31]; о Божественней природе Спасителя нашего свидетельствовал еси и учеников Господа нашего в сем уверил еси. Тем же ныне молим тя, святче Божий, светом фаворским озари души наша и приими от нас величания сия:

Радуйся, об Искупительных страданиях Сына Божия вещавый!

Радуйся, яко чрез муки своя войдет Иисус во славу Свою предуказавый!

Радуйся, о безсмертии и всеобщем воскрешении из мертвых проповедавый!

Радуйся, сим истину (правду) учений пророческих о Мессии свидетельствуяй!

Радуйся, во истинней любве ко Христу всех нас утверждаяй!

Радуйся, от лености и нерадения о деле Божием нас отвращаяй!

Радуйся, Правды Божией во всем мире утверждение!

Радуйся, (всех) истины взыскующих богославное озарение!

Радуйся, честный и славный пророче, Боговидче Моисее!

**Кондак 12**

Благодать и милость от Господа испроси нам, пророче Господень, се бо верою и любовию к тебе подвизаемы (пред образом святым твоим предстояще) ублажаем тя, заступника и покровителя нашего, и усердно молим тя: вознеси молитву твою ко Творцу и Богу Нашему и не престай умоляти Его благосердие, и испроси нам дар коемуждо потребен, да зовем всех благих виновнику и подателю Богу: Аллилуия!

**Кондак 12** (вариант 2)

Благодать, данную ти от Бога ведуще, всечестную память твою все радостно празднуем, пророче святый Моисее, и, со умилением сердечным притекающе ко святому образу твоему, смиренно просим: сохрани предстательтвом твоим пред Христом Господем нашим Церковь Его Святую Православную от всякаго озлобления, врагов видимых и невидимых, огради заступлением твоим от всякия козни страну нашу Российскую, да тихое и безмолвное житие провождающе, вопием Богу: Аллилуйя.

**Икос 12**

Поюще пение похвальное усты недостойными, уповаем на милость Божию и твое, пророче Божий Моисее, заступление и ходатайство за нас грешных, молим тя: не престани молитися о всех нас купно со сродники святыми твоими, супружницею твоею Сепфорою, братом твоим Аароном и сестрою твоею Мариам, да помилует нас Господь вашего ходатайства ради. О сем воздыхающе, пение похвальное тебе, угодниче Божий, приносим:

Радуйся, фимиам молитв за нас ко Святей Троице приносяй!

Радуйся, милосердие Бога-Отца к нам приклоняяй!

Радуйся, о спасении нашем Спасителя умоляяй!

Радуйся, плоды (дары) Духа Святаго стяжати нам помогаяй!

Радуйся, свято и праведно Богородицу почитати научаяй!

Радуйся, многоразличныя болезни пречудно исцеляяй!

Радуйся, всех нас в час смертный добропобедно укрепляяй!

Радуйся, чтущих память твою от всяких зол охраняяй!

Радуйся, честный и славный пророче, Боговидче Моисее!

**Кондак 13**

О предивный и преславный пророче Божий Моисее, приими малое сие моление наше, от любве душевныя тебе приносимое и умоли Господа Бога (Иисуса Христа) нашего «человеколюбиваго и милосерднаго, долготерпеливаго и многомимилостиваго» (Исх.34:6) избавитися нам всех зол и напасти, да благочестне в веце сем поживем и блаженство вечное молитвами твоими обрящем, с тобою же благодарственно воспевающе Господеви: Аллилуия!

**Икос 1**

Архангелов и ангелов Царь и всея твари Зиждитель, времена и лета в деснице своей положивый и судьбы народов и царств устраяяй, егда восхоте извести народ израильский из страны рабства,от корени праведнаго произрасти тя, богоносный Моисее, благодатию Своею озари и посла тя в землю Египетскую, да совершиши исход великий во страну Обетованную и образ спасения нашего сим явиши. Темже благодаряще Творца нашего, славословим и тя, великаго пророка Божия, да зовем ти:

Радуйся, избранниче Божий, делу спасения нашего послуживый!   
Радуйся, яко не бе у Израиля более пророка, тебе равнаго! [Втор. 34: 10-11]

Радуйся, высокий посредниче закона богодарованнаго!

Радуйся, грядущее воплощение Сына Божия проповедевый!

Радуйся, прообраз Христа – Спасителя в житии и трудех твоих явлей!

Радуйся, венцем победным паче звезд на небеси блистаяй!

Радуйся, в неизреченной славе Творца мира ныне созерцаяй!

Радуйся, со всеми ангелы и святыми хвалу Ему воспеваяй!

Радуйся, честный славный Пророче, Боговидче Моисее!

**Кондак 1**

Избранный Богом на служение пророческое, подвигами твоими Творца и Господа прославивый, промысел благий о спасении рода человеческаго явлей, просиявый пламенною ревностию по Бозе Вседержителе, святостию жития и чудесы, похвальная восписуем ти, пророче Божий Моисее. Ты же, яко имея дерзновение велие у Святыя Троицы, предстательством твоим небесным помогай нам, да зовем ти:

Радуйся, честный и славный пророче, Боговидче Моисее!

*Автор сего акафиста Евгений Владимирович Храповицкий*